
	Κύκλος διαλέξεων με θέμα
Προς την Επανάσταση και τη συγκρότηση 

του Ελληνικού Κράτους

Διάλεξη της Ομότιμης Καθηγήτριας 

του Εθνικού και Καποδιστριακού Πανεπιστημίου Αθηνών
κ. Όλγας Κατσιαρδή-Hering
Σελίδες από την ελληνική εκπαίδευση

 στην Ανατολή,

15ος -πρώιμος 19ος αι.  Ερωτήματα και απαντήσεις

στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια (Ε.Μ.Ε.Ι.Κ.), στο πλαίσιο του δευτέρου κύκλου διαλέξεων με τον γενικό τίτλο Προς την Επανάσταση και τη συγκρότηση του Ελληνικού Κράτους, συνδιοργανώνουν την Τετάρτη 23 Μαΐου 2018 στο Σπίτι της Κύπρου, διάλεξη της Ομότιμης Καθηγήτρια του Εθνικού και Καποδιστριακού Πανεπιστημίου Αθηνών κ. Όλγας Κατσιαρδή-Hering με θέμα Σελίδες από την ελληνική εκπαίδευση στην Ανατολή, 15ος -πρώιμος 19ος αι.  Ερωτήματα και απαντήσεις. 


Την εκδήλωση συντονίζει ο κ. Ανδρέας Κούκος, νομικός, ιστορικός ερευνητής, Πρόεδρος Δ.Σ. Ε.Μ.Ε.Ι.Κ.

Η Όλγα Κατσιαρδή-Hering είναι Ομότιμη Καθηγήτρια του Εθνικού και Καποδιστριακού Πανεπιστημίου Αθηνών. Έχει δημοσιεύσει τρείς μονογραφίες: α) Η Ελληνική παροικία της Τεργέστης, 1750-1830 (Αθήνα, ΕΚΠΑ, 1986, 1-2 τ.), β) Λησμονημένοι ορίζοντες Ελλήνων εμπόρων· το εμπορικό πανηγύρι στη Senigallia (18ος-αρχές 19ου αι.) (Αθήνα 1989), γ) Τεχνίτες και τεχνικές βαφής νημάτων: από τη Θεσσαλία στην Κεντρική Ευρώπη (18ος - αρχές 19ου αιώνα). Επίμετρο: Η Αμπελακιώτικη συντροφιά (1805) (Αθήνα-Αμπελάκια, Ηρόδοτος, 2003). Ερευνητικοί τομείς: Ελληνισμός της Διασποράς, Οικονομική και Κοινωνική Ιστορία των Ελλήνων 15ος-19ος αι., Ιστορία της Οικογένειας, Ιστορική Ανθρωπολογία, Πνευματική Ιστορία του Νέου Ελληνισμού, Μεταναστεύσεις, Η ιδέα της Ευρώπης, Πολιτισμικές μεταφορές, Ιστορική χαρτογραφία, Ιστορία της Ελληνικής Επανάστασης κ.ά. Μέλος της giunta της Διεθνούς Επιτροπής για τη Μελέτη της Οικονομικής Εταιρείας (13ος-18ος αι.) στο Ινστιτούτο F. Datini (Πράτο Τοσκάνης), μέλος του Ινστιτούτου Βυζαντινών και Νεοελληνικών σπουδών Σικελίας, Παλέρμο, αλλά και της Academia Europaea. Πρόσφατες επιμέλειες εκδόσεων: α) Olga Katsiardi-Hering, Maria Stassinopoulou (eds), Across the Danube. Southeastern Europeans and Their Travelling Identities (17th-19th centuries), Leiden, Brill, 2017, β) Όλγα Κατσιαρδή-Hering, Βάσω Σειρηνίδου (επιμ.), Νεοελληνική Ιστορία και Οθωμανικές Σπουδές. Μια απόπειρα χαρτογράφησης. Επιστημονική συνάντηση (8 Απριλίου 2016, Ιστορικό Αρχείο του Πανεπιστημίου Αθηνών), Αθήνα, ΕΚΠΑ, 2017, e-book: http://www.arch.uoa.gr/ekdoseis/hlektronikes-ekdoseis-toy-tmimatos.htm, γ)  Όλγα Κατσιαρδή-Hering (επιμ.), Βενετικοί χάρτες Πελοποννήσου, τέλη 17ου -αρχές 18ου αι. Aπό τη συλλογή του Πολεμικού αρχείου της Αυστρίας, Αθήνα, Μορφωτικό Ίδρυμα Εθνικής Τράπεζας, 2018, σελ. 544, δ) Όλγα Κατσιαρδή-Hering (επιμ.), Οι πόλεις των Φιλικών. Αστικές διαδρομές ενός επαναστατικού φαινομένου, Ίδρυμα Βουλής των Ελλήνων για τον Κοινοβουλευτισμό και την Δημοκρατία, Αθήνα 2018. 

Η ελληνική εκπαίδευση στο υπό εξέταση χρονικό διάστημα δεν μπορεί να περιορισθεί στους, υπό την οθωμανική και βενετική (αλλά και γαλλική, αγγλική) επικράτεια, χώρους της Νοτιοανατολικής Ευρώπης αλλά συνεξετάζεται και μέσα από την ανάπτυξή της στις εστίες της ελληνικής διασποράς. Σποραδική μόνο ήταν η λειτουργία ιδιωτικών, μοναστικών εστιών παιδείας έως τις αρχές του 17ου αι., αλλά και σταδιακός ο πολλαπλασιασμός σχολικών εκκλησιαστικών, κοινοτικών μονάδων από τα τέλη του 17ου αι. κ.ε. Ο ρόλος της Εκκλησίας, των εμπόρων, των κοινοτήτων προς αυτή την πορεία παιδείας, η ώσμωση Ανατολής και Δύσης, ο ρόλος της άνθησης της παιδείας στην ελληνοβενετική Ανατολή, αλλά ειδικότερα κατά την περίοδο του Νεοελληνικού Διαφωτισμού, η διάδοση της ελληνικής γλώσσας, του ελληνικού βιβλίου σε εστίες της ΝΑ Ευρώπης και στη διασπορά είναι μερικά από τα ζητήματα που θα παρουσιασθούν σύντομα.
17 Μαΐου 2018

